Kazda, Radovan, poslanec NR SR (2022-09-27):
Vážené pani poslankyne, vážení páni poslanci, no nedá mi nezareagovať ešte na predsedu parlamentu Kollára, ale bude sa to týkať tohto predmetného návrhu zákona. K nemu sa ešte dostanem postupne. No, pán predseda Kollár, vy teda ste tu o mne povedali, že vraj ja tvrdím, že SaS chce, aby všetci platili 500 euro, aby firmy skrachovali. Odkiaľ ste na to, prosím vás, prišli? Ja som nič takéto nepovedal, vy ste tu vymlátili takého slameného panáka. (Reakcia z pléna.) To je metóda veľmi, veľmi, veľmi odporná, veľmi odporná metóda a lacná a ktorá ide pod kožu falošnej argumentácie. To som nepovedal. Ja som povedal, že stavať vec, že týmto návrhom zákona pomáhame, že buď ideme pomáhať Křetínskemu, alebo ľuďom, tak že je to lacný populizmus a na tom stále trvám. Vy ste hovorili o tom, vy ste tu, vy ste tu veľmi kritizovali Európsku úniu. To je ďalší prípad lacného populizmu. Túto situáciu nespôsobila Európska únia. Túto situáciu s cenou energií, elektriny, plynu, ropy a tak ďalej spôsobila kombinácia faktorov. Je to naprosto známa vec, o ktorej tu rozprávame už strašne dlho, ale pre vás ako lacného populistu je, samozrejme, jednoduché povedať, že no, no, no, to sme nespôsobili my, to zase Európska únia. Toto je vám absolútne, absolútne vždycky vaše pravidlo, keď jeden útočí na druhého, povedať, ale vy dvaja sa nehádajte. Toto je absolútne vaše klasické pravidlo a teraz zase to váľate niekde na Európsku úniu. Tá kombinácia faktorov bola viacnásobná. Bola to kombinácia jednak inflácie, jednak počasia, jednak odpájania niektorých zdrojov energetických zo strany niektorých krajín Európskej únie, jednak rekonštrukcia jadra vo Francúzsku, počasie som už spomenul a súbeh toho, že prišla agresia Putinovho režimu, o ktorom by ste určite bezpochyby, o tom nepochybujem, tiež radi povedali, že to je zase len nejaký konflikt, kde sa nejakí dvaja ľudia hádajú a nemali by sa hádať, ale je to, je to hnusná, odporná agresia režimu voči slobodnému svetu a hlavne teraz v súčasnosti voči Ukrajine. Toto je kombinácia faktorov, ktoré spôsobili ten nárast cien energií. Takže vy hovoríte, že, vy hovoríte, že chceme, chceme, aby sme, aby firmy skrachovali. Tak viete, o čom je vlastne tento návrh predmetný zákona? Pozreli ste si ho? To nie je o tom, to práveže je o tom, že zvyšujeme riziko, že firmy budú skrachovať, že skrachujú, pretože prenášame náklady v prípade mimoriadnej situácie z občanov na firmy. Tie firmy nie sú dojná krava, nekonečná dojná krava, z ktorej môžme stále dojiť. To sú firmy, ktoré následne, keď sa dostanú do veľkých problémov, tak to môže, nehovorím, že nevyhnutne že to skončí, ale môže to ohroziť ich ekonomiku tak, že skrachujú. Čiže návrhom tohto zákona v podstate de facto zvyšujeme riziko, že firmy skrachujú. A teda keď hovoríte, že nechcete, aby firmy skrachovali, tak skúste, skúste ho nepodporiť, skúste ho nepodporiť. Napokon pre vás je koaličná zmluva zdrap papiera, robili ste to vždy. Takže kľudne ho teraz nepodporte, ste rekordmanom v koalícii, bývalej koalícii, kedy ste, kedy pre vás nejaké koaličné dohody nič neplatili a hocikedy ste roztrhali koaličnú zmluvu a hlasovali ste v súlade s opozíciou. Takže nech sa páči, ja vám odporúčam, keď tvrdíte, že nechcete, aby firmy skrachovali, tak tento návrh zákona nepodporte. Ja ho podporím aj SaS už prezentovala svoj záujem, že tento návrh zákona podporí. Takže ešte raz, ja to zhrniem. Tento návrh zákona, tento návrh zákona nerobí nič iné, iba v prípade mimoriadnej situácie preferuje krátkodobé záujmy ľudí nie pred záujmami firiem, ale pred dlhodobými záujmami firiem a toto, pardon, ľudí, krátkodobé záujmy ľudí pred dlhodobými záujmami ľudí. Krátkodobý záujem ľudí je: nie, v žiadnom prípade neusporím, v žiadnom prípade nechcem, aby ma štát donucoval napríklad pod formou nejakého nátlaku, či už pokutového, alebo nejakého sankčného, aby som usporil 15 % v energiách alebo niekoľko percent v energiách. To je úplne v poriadku. Robia to iné vlády, je to úplne jasné, že nikto, žiadne vlády si netrúfnu povedať a netrúfnu dať do legislatívy, že aby domácnosti sa tiež podieľali na úsporách. To je naprosto jasné. Ale toto je naozaj krátkodobý záujem ľudí a je úplne prirodzený a je úplne v poriadku, nechceme, aby nás vláda donucovala k nejakým úsporám. A preto to vlády ani nerobia, lebo vlády už sú raz také. A ten dlhodobý záujem ľudí je, aby som mal stále prácu, aby nebola moja práca ohrozená, že príde mimoriadna situácia, zrazu mi môj zamestnávateľ skrachuje a ja zrazu nebudem mať príjmy a budem na tom ešte horšie, ako keby ma vláda donútila vtedy tých pár, čo ja viem, kilowatthodín ušetriť. Čiže toto je návrh zákona, o ktorom tu teraz hovoríme. V tomto návrhu zákona preferuje krátkodobé záujmy ľudí pred dlhodobými záujmami ľudí. Ale toto vám nevyhovuje, toto vám populistom nevyhovuje, pretože vy už ste raz takí. Vy to staviate ako krach firiem, ako pomáhame ľuďom, plné, plné bláboly nejakých, nejakých ľúbivých viet o tom, ako pomáhame ľuďom, pričom tento návrh zákona napríklad iba preferuje krátkodobé záujmy ľudí pred dlhodobými záujmami ľudí. Takže, pán predseda, ja budem veľmi rád, keď v budúcnosti budete trochu lepšie argumentovať, pokúsite sa používať pravidlá argumentácie také, aké majú byť, aké majú byť dôstojné v tomto parlamentu a prepáčte, neohlupovať ľudí lacnými populistickými gestami. Ja populistov nemám rád. Podľa mňa populisti, fašisti a boľševici sú najväčšie spoločenské zlo. Ďakujem.